b'\n_START_ARTICLE_\nArthur Miller\n_START_SECTION_\n\xc5\xbdivljenje\n_START_PARAGRAPH_\nMiller se je rodil v New Yorku, a se je dru\xc5\xbeina kasneje preselila v majhno leseno hi\xc5\xa1o v Brooklynu (slu\xc5\xbeila naj bi kot model hi\xc5\xa1e v drami Smrt trgovskega potnika). Otro\xc5\xa1tvo je pre\xc5\xbeivljal z igranjem nogometa in bejzbola, prebiral je pustolovske zgodbe, skratka, ni vzbujal posebno intelektualnega videza. Po srednji \xc5\xa1oli, leta 1932, je delal v skladi\xc5\xa1\xc4\x8du z avtomobilskimi rezervnimi deli, da bi si zaslu\xc5\xbeil denar za \xc5\xa1tudij. Po diplomi se je iz Anglije vrnil v New York, kjer je za\xc4\x8del s pisanjem radijskih scenarijev. Millerjeva prva na Broadwayu opa\xc5\xbeena drama je bila \xc4\x8clovek s pasjo sre\xc4\x8do (The Man Who Had All The Luck, 1944), tri leta kasneje (1947) pa je napisal dramo Vsi moji sinovi (All My Sons). Drama Smrt trgovskega potnika (1949) mu je kon\xc4\x8dno prinesla mednarodno slavo in postal je eden glavnih junakov modernega ameri\xc5\xa1kega gledali\xc5\xa1\xc4\x8da._NEWLINE_Leta 1949 je bil Miller poimenovan kot\xc2\xa0\xc2\xbbOutstanding Father of the Year\xc2\xab\xc2\xa0 in ta naziv je \xc5\xa1e potrdil njegovo slavo uspe\xc5\xa1nega pisatelja. Leta 1953 je napisal dramo Lov na \xc4\x8darovnice (The Crucible) in to Millerjevo besedilo je postalo eno najpogosteje uprizarjanih del, \xc4\x8deprav je bila prva uprizoritev na Broadwayu neuspe\xc5\xa1na._NEWLINE_Leta 1956 se je Arthur Miller drugi\xc4\x8d poro\xc4\x8dil. Tokrat s filmsko divo Marilyn Monroe, vendar je njun zakon, zaradi njenih te\xc5\xbeav, po petih letih propadel. K odrskemu ustvarjanju se je po devetih nedejavnih letih ponovno vrnil leta 1964 z zelo avtobiografsko dramo z naslovom Po padcu (After the Fall). Mnogi kritiki so bili mnenja, kljub avtorjevemu oporekanju, da je bil osrednji lik drame, k samouni\xc4\x8denju nagnjena Maggie, navdihnjen pri Marilyn Monroe._NEWLINE_Smrt trgovskega potnika je delo z mnogimi ekspresionisti\xc4\x8dnimi podtoni in ostaja ena najbolj ob\xc4\x8dudovanih Millerjevih dram, \xc4\x8deprav si kritiki niso bili edini, ali je samomor v drami dejanje strahopetnosti ali poslednja \xc5\xbertev na oltarju ameri\xc5\xa1kih sanj._NEWLINE_Miller je pisal drame, v katerih je nadaljeval realisti\xc4\x8dno-analiti\xc4\x8dno tradicijo 19. stoletja, ki jo je obogatil s pridobitvami ekspresionizma, nadrealizma in tudi filmske tehnike. V svojih knjigah je prikazoval usode preprostih ljudi v ameri\xc5\xa1ki dru\xc5\xbebi in varljivi sijaj njenih vrednot. V drami Lov na \xc4\x8darovnice pa je opisal tudi inkvizitorski teror fanati\xc4\x8dne desnice. Pisal je tudi radijske igre, filmske scenarije in roman o rasizmu. Njegovo najbolj znano in najve\xc4\x8dkrat uprizorjeno delo je Smrt trgovskega potnika.'